**Poročilo o izmenjavi v Cluj-Napoci v drugem semestru 2021**

**Kako ste bili zadovoljni z izmenjavo in zakaj?**

Z izmenjavo sem zelo zadovoljna, saj sem spoznala zelo lepo, toplo in cenovno ugodno mesto, veliko super ljudi in imela možnost iti na mnogo izlete, potovanja.

**Ste imeli redna predavanja v angleščini ali samo občasne konzultacije?**

Imela sem samo občasne konzultacije na moji fakulteti (Faculty of Sociology and Social Work) in redna predavanja za predmet Romanian Language Course (na Faculty of Letters), ki so bila zaradi izrednih razmer (koronavirus) izpeljana na Zoomu.

**Kako bi ocenili kakovost študija? Kakšni so bili profesorji?**

Na Fakulteti za sociologijo in socialno delo bi rekla, da je srednje dobra, zaradi tega, ker ni na voljo predavanj v angleščini in tudi pri profesorjih se vidi, da jim ti nisi ravno najvišja prioriteta. Profesorji so mi v večini (4 od 5ih) preko maila le dodelili teme o katerih sem morala napisati različne seminarske naloge. Pri dveh predmetih sem na koncu imela tudi izpit, za katerega sem prejela literaturo. Vseeno pa sem se preko pisanja seminarskih nalog naučila veliko novega. Je pa tudi definitivno na posamezniku koliko se želi naučiti, saj gre res za večinoma samostojno delo, brez pretiranega nadzora ali smernic. Dobra stran tega pa je, da je mnogo lažje organizirati potovanja, izlete in dejavnosti, saj večinoma ni obveznosti, ki bi te vezale na specifične ure.

**Bi kateri predmet/profesorja posebej pohvalili/skritizirali?**

Pohvalila bi profesorici in predmeta Romanian Language Course – Elementary Level in Management of Personnel in Social Work. Pridobila sem veliko znanja pri učenju Romunščine, saj so bila predavanja zastavljena na zanimiv, zabaven, efektiven in interaktiven način. Poleg tega se je profesorica zavzemala, da bi čim bolj spoznali ne samo jezik, temveč tudi njihovo kulturo. To je bil tudi edini predemt, kjer so bila redna, interaktivna predavanja. Profesorica za predmet Management of Personnel in Social Work, pa je bila edina od profesorjev na fakulteti, ki se je zavzela, za to, da bi od predmeta odnesla čim več, tako, da sva imeli individualna srečanja, kjer mi je razložila snov, mi pomagala, se z mano pogovarjala …

**Kakšni so življenjski stroški v primerjavi s temi v Sloveniji**?

Življenjski stroški so bistveno cenejši v primerjavi Slovenijo. Najbolj pa se to pozna pri stroških za namestitev in pri javnem prevozu.

**Koliko je treba imeti za namestitev?**

Namestitve so tu zelo poceni. Jaz sem tu živela v urejenem, udobnem, dvosobnem stanovanju blizu centra. Najemnino sem si delila z eno osebo in sem mesečno plačevala 150 evrov vključno s stroški.

**Je ustanova velika?**

Ja, še kar.

**Sprejme veliko tujih študentov?**

Mislim da, vendar Fakulteta za sociologijo in socialno delo ni preveč popularna za tuje študente, saj ne nudi predavanj v angleščini (oz. največ en predmet na semester).

**Kakšne so možnosti za druženje z domačimi in tujimi študenti?**

Morda je zaradi tolikšne mere samostojnega dela malo težje navezati stik, kot, če bi bila predavanja v angleščini, letos pa morda še malce težje zaradi izrednih razmer. Vsekakor pa se da. Organizirane so bile različne ESN dejavnosti za Erasmus študente ipd. Poleg tega pa je Cluj-Napoca študentsko mesto, tako da sem se jaz v veliki večini družila z domačimi študenti.

**Kakšno je mesto?**

Mesto je zelo lepo, meni je skozi celotno izmenjavo, vsak dan bolj rastlo k srcu. Je približno iste velikosti kot Ljubljana z okoli 1/3 več prebivalcev, tako, da je vedno živahno. Posebej lep je center z okolico, pa tudi okolica mesta obdana z naravo. Ljudje so večinoma zelo prijazni in mesto je nasploh odeto s toplo atmosfero.

**Kako je bilo poskrbljeno za obšolske dejavnosti?**

Kot sem že omenila so bile organizirane različne ESN dejavnosti za Erasmus študente, razen tega pa nisem zasledila več obšolskih dejavnosti (ni pa nujno, da tudi niso obstajale).

**Kaj priporočate študentom, ki nameravajo iti na študij tja?**

Zdi se mi, da je to super izkušnja za pridobivanje na samostojnosti, poleg tega pa nam daje popolnoma proste roke kar se tiče organizacije časa (kar se mi zdi, da ni nekaj zelo pogostega). Tako, da lahko res raziskuješ celotno državo, ki je izjemno razgibana in zanimiva in si nasplošno organiziraš čas kot se ti zdi najbolj smiselno in kot je zate najboljše.

**Ali dovolite objavo elektronskega naslova (za druge študente, ki bi jih zanimalo več praktičnih podrobnosti)?**

Seveda! anja.marincelj98@gmail.com